text: Devant le roi Carmant s'en vinrent. 
   D'une part à conseil le tinrent, 
   La besoigne à point li moustrerent 
   Pourquoi là endroit venu erent. 
   Au roi Carmant moult agréa, 
   Et dist que il en parlera 
   Au roi Cléomadès errant. 
   Que vous iroie je contant? 
   Li rois Carmans, sans arrester, 
   Ala cele chose moustrer 
   À Cléomadès, cui moult plot 
   La chose, quant oye l'ot. 
   Aussi fist il done Ynabele 
   Et à Clarmondine la bele ; 
   Et ceaus qui au conseil estoient 
   Le mariage moult looient, 
   Que il ne s'en descorda nus. 
   Et li rois Carmans revenus 
   Est d'iluec à l'autre partie.
   PageV02P261
   Quant Meniadus a oye 
   La chose ainsi qu'il la raporte, 
   De son cuer la joieuse porte 
   S'ouvri contre celui raport ; 
   Car Amours ot en lui pris port 
   Par quoi couvint la porte ouvrir 
   Pour celui raport recueillir 
   Que li rois Carmans raporta. 
   Moult chier de cuer ce raport a 
   Meniadus, quant il l'entent. 
  